Les activitats estrella del festival Més Que Murs comencen a agafar color
16 de maig 2017

![Imagen 1](/media/0cggjqv4/65-dsc_0502.jpg)![Imagen 2](/media/gsththjo/65-dsc_0509.jpg)

La primera jornada de la segona edició del Festival d'Art Urbà _Més Que Murs_ es va iniciar el passat cap de setmana amb activitats de tot tipus en diversos espais de Sagunt i del Port de Sagunt.  
  
El festival es va iniciar divendres passat amb la inauguració de l'exposició fotogràfica de _#aktuell_ i va prosseguir durant el matí del dissabte 13 amb la pintada d'un autobús cedit per AVSA el qual estarà circulant durant tot este mes per la seua ruta habitual, Sagunt-València, fent publicitat del festival a la capital. Així mateix, es va elaborar un taller-mural de grafiti participatiu dirigit a tots els públics el qual va ser tot un èxit. Per la seua banda, el _Club Scooter Diverse_ va realitzar també una exhibició _d'Scooter i MBX._  
![](/media/cjcdicvs/65-img-20170513-wa0019.jpg)![](/media/kzfdoscl/65-img_20170513_125007782.jpg)  
  
La vesprada del dissabte va ser el torn per al concert _Més Que Murs_, que amb les actuacions en directe de la banda local de rap _Buena Gente_, el duo _Twise_ i _La Plata_ va reunir més de 250 persones.  
  
![](/media/febp3nb3/65-img_20170513_210347723_hdr.jpg)![](/media/md4ha15h/65-img_20170513_204926576.jpg)  
_Més Que Murs_ pretén abraçar tots els aspectes relacionats amb les arts urbanes, com la pintura mural, el grafiti tradicional, la música en directe, el ball i l'activitat física a més d'activitats formatives com els tallers dirigits a xiquets i joves, amb l'objectiu d'abraçar diferents franges d'edat.  
  
![](/media/sg5f3zbm/65-m_img_0799.jpg)  

Finalment, cal destacar que des d'ahir dilluns, els artistes grafiters van començar amb les seues obres per a _Macro Murs_, unes intervencions murals de gran format realitzades en diferents façanes de Sagunt i del Port de Sagunt. Manolo Mesa executarà la seua obra en l'avinguda 9 d’Octubre, amb un mural homenatge al centenari de la siderúrgia que se celebra enguany; _Disneylexia_ per la seua banda intervindrà en l'avinguda Corona d'Aragó amb carrer Noguera; _Btoy_ pintarà en l'avinguda Fausto Caruana; _Elbielem_ intervindrà a l'edifici de la EPA (Escola de Persones Adultes) del Port de Sagunt, i José Méndez pintarà en un edifici de l'avinguda de la Vila, al barri de Baladre. Els dos murs a pintar a Sagunt estan situats en la mitgera al costat de la porta del Circ Romà, al carrer dels horts, i al carrer Alfara-Estivella.

*   [](http://www.facebook.com/sharer.php?u=https://aytosagunto.es/va/actualitat/les-activitats-estrella-del-festival-mes-que-murs-comencen-a-agafar-color/ "Facebook")
*   [](http://twitter.com/share?url=https://aytosagunto.es/va/actualitat/les-activitats-estrella-del-festival-mes-que-murs-comencen-a-agafar-color/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/les-activitats-estrella-del-festival-mes-que-murs-comencen-a-agafar-color/ "Linked In")
*   [](mailto:?body=https://aytosagunto.es/va/actualitat/les-activitats-estrella-del-festival-mes-que-murs-comencen-a-agafar-color/)